Jag-fratsongeluk eis jong rugbyspelerRainer Wellmann. Foto” Facebook Rainer Wellmann, ŉ 23-jarige klubrugbyspeler van KwaZulu-Natal, is Saterdag tydens ŉ jaguitstappie saam met vriende op ŉ plaas doodgeskiet. Maj. Thulani Zwane, polisiewoordvoerder, het gesê die tragedie het omstreeks 08:40 op die plaas Boshoek by Mthonjaneni in die Melmoth-omgewing plaasgevind. “Die groep het wilde varke gaan jag,” het Zwane gesê. “ŉ Vriend het op ŉ vark geskiet wat uit ŉ mielielandery gestorm het. Die koeël is deur die vark se lyf en het die slagoffer per ongeluk getref.” Wellmann is na die KwaMagwase-hopsitaal gehaas, waar hy met sy aankoms dood verklaar is. Die Melmoth-polisie ondersoek ŉ saak van moord. Die polisie het beslag gelê op ŉ haelgeweer wat vermoedelik tydens die voorval gebruik is. Die vuurwapen sal vir ballistiese toetse gestuur word vir verdere ondersoek. Niemand is nog in verband met die voorval in hegtenis geneem nie.